CELEX: E2009C0329
Language: el
Date: 2009-07-15 00:00:00
Title: Απόφαση της Εποπτεύουσας Αρχής της ΕΖΕΣ αριθ. 329/09/COL, της 15ης Ιουλίου 2009 , σχετικά με το νορβηγικό καθεστώς στήριξης των εναλλακτικών και ανανεώσιμων πηγών θέρμανσης καθώς και των μέτρων εξοικονόμησης ηλεκτρικής ενέργειας στο πλαίσιο των νοικοκυριών (Νορβηγία)

17.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 70/49
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 329/09/COL
   της 15ης Ιουλίου 2009
   σχετικά με το νορβηγικό καθεστώς στήριξης των εναλλακτικών και ανανεώσιμων πηγών θέρμανσης καθώς και των μέτρων εξοικονόμησης ηλεκτρικής ενέργειας στο πλαίσιο των νοικοκυριών
   (Νορβηγία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΈΧΟΝΤΑΣ ΥΠΌΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο 26,
   ΈΧΟΝΤΑΣ ΥΠΌΨΗ τη συμφωνία μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου (3), και ιδίως το άρθρο 24,
   ΈΧΟΝΤΑΣ ΥΠΌΨΗ το άρθρο 1 παράγραφος 2 του μέρους Ι και τα άρθρα 4 παράγραφος 4, 6 και 7 παράγραφος 3 του μέρους ΙΙ του πρωτοκόλλου 3 της συμφωνίας περί Εποπτείας και Δικαστηρίου (4),
   ΈΧΟΝΤΑΣ ΥΠΌΨΗ τις κατευθυντήριες γραμμές της Εποπτεύουσας Αρχής σχετικά με την εφαρμογή και ερμηνεία των άρθρων 61 και 62 της συμφωνίας ΕΟΧ (5),
   ΈΧΟΝΤΑΣ ΥΠΌΨΗ την απόφαση της Εποπτεύουσας Αρχής αριθ. 195/04/COL, της 14ης Ιουλίου 2004, για τις διατάξεις εφαρμογής που αναφέρονται σύμφωνα με το άρθρο 27 του μέρους ΙΙ του πρωτοκόλλου 3 (6),
   ΑΦΟΎ ΚΆΛΕΣΕ τα ενδιαφερόμενα μέρη να υποβάλουν τις παρατηρήσεις τους σχετικά με την παρούσα απόφαση (7) και αφού έλαβε υπόψη τις παρατηρήσεις τους,
   Εκτιμώντας τα ακόλουθα:
   I.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1   ΔΙΑΔΙΚΑΣΙΑ
   
   Με επιστολή της 13ης Οκτωβρίου 2006 (Αριθ. αναφ. 393383), η νορβηγική ομοσπονδία παραγωγών θέρμανσης (Varmeprodusentenes Forening) (8), υπέβαλε καταγγελία ισχυριζόμενη ότι χορηγήθηκε κρατική ενίσχυση όσον αφορά το νορβηγικό καθεστώς στήριξης των εναλλακτικών και ανανεώσιμων πηγών θέρμανσης καθώς και των μέτρων εξοικονόμησης ηλεκτρικής ενέργειας στο πλαίσιο των νοικοκυριών (9). Ο καταγγέλλων είναι ανεξάρτητος οργανισμός στόχος του οποίου είναι να προστατεύσει τα συμφέροντα των παραγωγών θερμαστρών ξύλου. Ο καταγγέλλων υπέβαλε πρόσθετες πληροφορίες με επιστολή στις 19 Οκτωβρίου 2006 (Αριθ. αναφ. 395451).
   Στις 19 Δεκεμβρίου 2007, μετά από ανταλλαγή αλληλογραφίας (10), η Αρχή αποφάσισε να κινήσει τη διαδικασία του άρθρου 1 παράγραφος 2 του μέρους Ι του πρωτοκόλλου 3. Η απόφαση αριθ. 716/07/COL της Αρχής να κινήσει τη διαδικασία δημοσιεύθηκε στην Επίσημη Εφημερίδα της Ευρωπαϊκής Ένωσης στο συμπλήρωμα για τον ΕΟΧ (11). Η Αρχή κάλεσε τα ενδιαφερόμενα μέρη να υποβάλουν τις σχετικές παρατηρήσεις τους.
   Στις 4 Φεβρουαρίου 2008, οι νορβηγικές αρχές υπέβαλαν παρατηρήσεις (Αριθ. αναφ. 463573).
   Η Αρχή έλαβε επίσης παρατηρήσεις από ενδιαφερόμενα μέρη, τις οποίες διαβίβασε στις νορβηγικές αρχές στις 21 Μαΐου 2008, στις 26 Μαΐου 2008 και στις 14 Ιανουαρίου 2009 (αντιστοίχως Αριθ. αναφ. 477954, 477902 και 503830). Οι νορβηγικές αρχές υπέβαλαν τις σχετικές παρατηρήσεις τους με επιστολές στις 25 Ιουνίου 2008, 4 Ιουλίου 2008 και 6 Μαρτίου 2009 (αντιστοίχως Αριθ. αναφ. 483303, 484722 και 511580).
   Με επιστολή της 2ας Απριλίου 2009, ο καταγγέλλων υπέβαλε πρόσθετες πληροφορίες (Αριθ. αναφ. 514264), οι οποίες διαβιβάστηκαν στις νορβηγικές αρχές στις 8 Απριλίου 2009 (Αριθ. αναφ. 514886). Με επιστολή της 7ης Μαΐου 2009, οι νορβηγικές αρχές υπέβαλαν πρόσθετες παρατηρήσεις (Αριθ. αναφ. 517749).
   Στις 21 Απριλίου 2009, εκπρόσωποι της Αρχής συναντήθηκαν με εκπροσώπους της νορβηγικής ομοσπονδίας βιοενέργειας (Norwegian Bio Energy Association) (12), ανεξάρτητη ομοσπονδία στόχος της οποίας είναι να προωθήσει την ορθολογική χρήση της βιοενέργειας στη Νορβηγία. Η NOBIO είχε υποβάλει παρατηρήσεις επί της απόφασης της Επιτροπής στις 21 Μαΐου 2008 (Αριθ. αναφ. 477954).
   2   ΠΕΡΙΓΡΑΦΗ ΤΟΥ ΠΡΟΤΕΙΝΟΜΕΝΟΥ ΜΕΤΡΟΥ
   
   2.1   ΤΟ ΚΑΘΕΣΤΩΣ ΕΝΑΛΛΑΚΤΙΚΗΣ ΘΕΡΜΑΝΣΗΣ
   Το καθεστώς εναλλακτικής θέρμανσης θεσπίσθηκε το 2006 (13). Οι νορβηγικές αρχές εξήγησαν ότι στόχος του είναι να χορηγηθεί κίνητρο στους καταναλωτές να επενδύσουν σε ορισμένες φιλικές προς το περιβάλλον τεχνολογίες θέρμανσης οι οποίες έχουν περιορισμένη διάδοση στην αγορά της Νορβηγίας και οι οποίες μπορούν να συμβάλλουν στη μείωση της χρήσης ηλεκτρικής ενέργειας στα ιδιωτικά νοικοκυριά (14). Οι νορβηγικές αρχές εξήγησαν ότι περιλαμβάνονται στο καθεστώς εναλλακτικής θέρμανσης μόνο οι τεχνολογίες που αποτελούν κατάλληλο υποκατάστατο της ηλεκτρικής ενέργειας ως πρωτογενούς πηγής θέρμανσης. Στο καθεστώς περιλαμβάνονται θερμάστρες και λέβητες που λειτουργούν με pellet (συμπυκνώματα καυσίμων), αντλίες θερμότητας συνδεδεμένες με συστήματα θέρμανσης με κυκλοφορία νερού και συστήματα ελέγχου για μείωση της κατανάλωσης της ηλεκτρικής ενέργειας. Από τον Αύγουστο 2008 (15), περιλαμβάνονται στο καθεστώς και επενδύσεις σε ηλιακούς συλλέκτες θέρμανσης συνδεδεμένους με συστήματα θέρμανσης με κυκλοφορία νερού.
   Είναι επιλέξιμα για χρηματοδότηση μόνο τα νοικοκυριά που επενδύουν στις σχετικές τεχνολογίες θέρμανσης μετά από υποβολή αίτησης. Οι επιχορηγήσεις καταβάλλονται εκ των υστέρων, αφού ο δικαιούχος υποβάλει απόδειξη αγοράς. Τα ιδιωτικά νοικοκυριά μπορούν να υποβάλουν αίτηση για επιστροφή κατ’ ανώτατο όριο 20% των τεκμηριωμένων και επιλέξιμων δαπανών. Οι επιχορηγήσεις περιορίζονται σε 4 000 NOK για θερμάστρες pellet και ηλεκτρονικά συστήματα ελέγχου. Για αντλίες θερμότητας, λέβητες pellet και ηλιακούς συλλέκτες θερμότητας το όριο είναι 10 000 ΝΟΚ.
   Η Enova SF είναι δημόσια επιχείρηση (“statsforetak”) που ανήκει εξ ολοκλήρου στο Υπουργείο Πετρελαίου και Ενέργειας και διαχειρίζεται το καθεστώς ενισχύσεων.
   2.2   ΕΘΝΙΚΗ ΝΟΜΙΚΗ ΒΑΣΗ ΓΙΑ ΤΟ ΜΕΤΡΟ ΕΝΙΣΧΥΣΗΣ
   Νομική βάση για το καθεστώς είναι ο κρατικός προϋπολογισμός. Το καθεστώς προτάθηκε από την νορβηγική κυβέρνηση με την κοινοβουλευτική πρόταση αριθ. 82 (2005-2006), και εγκρίθηκε από το Κοινοβούλιο τον Σεπτέμβριο 2006. Ο προϋπολογισμός του καθεστώτος τροποποιήθηκε με τις εγκριθείσες προτάσεις περιεχόμενες στην κοινοβουλευτική πρόταση αριθ. 22 (2006-2007), στην κοινοβουλευτική πρόταση αριθ. 59 (2007-2008) και στην κοινοβουλευτική πρόταση αριθ. 1 (2008-2009).
   2.3   ΠΡΟΫΠΟΛΟΓΙΣΜΟΣ ΚΑΙ ΔΙΑΡΚΕΙΑ
   Το καθεστώς ξεκίνησε το 2006 με την κοινοβουλευτική πρόταση αριθ. 82 (2005-2006). Η πρόταση εγκρίθηκε από το Κοινοβούλιο στις 15 Σεπτεμβρίου 2006 με προϋπολογισμό 46 εκατομμυρίων ΝΟΚ. Σύμφωνα με την κοινοβουλευτική πρόταση αριθ. 22 (2006-2007), ο προϋπολογισμός του καθεστώτος αυξήθηκε αργότερα κατά 25 εκατομμύρια ΝΟΚ, δηλαδή σύνολο 71 εκατομμυρίων ΝΟΚ κατά την τελευταία αναθεώρηση του κρατικού προϋπολογισμού για το 2006.
   Στην Enova δεν χορηγήθηκε περαιτέρω χρηματοδότηση για το καθεστώς το 2007, αλλά επειδή μόνο 2 εκατομμύρια ΝΟΚ καταβλήθηκαν κατά τη διάρκεια του 2006, το Κοινοβούλιο αποφάσισε να μεταφέρει τα υπόλοιπα 69 εκατομμύρια ΝΟΚ στον προϋπολογισμό 2007 του καθεστώτος.
   40 εκατομμύρια ΝΟΚ καταβλήθηκαν το 2007. Τα υπόλοιπα 29 εκατομμύρια ΝΟΚ της μη καταβληθείσας χρηματοδότησης από τον προϋπολογισμό του 2007 μεταφέρθηκαν στον προϋπολογισμό του 2008. Επιπλέον αυτών, 31 εκατομμύρια ΝΟΚ διατέθηκαν από τον κρατικό προϋπολογισμό (16). Έτσι ο συνολικός προϋπολογισμός του καθεστώτος ενισχύσεων για το 2008 ανήλθε σε 60 εκατομμύρια ΝΟΚ.
   30 εκατομμύρια ΝΟΚ καταβλήθηκαν το 2008. Τα υπόλοιπα 30 εκατομμύρια ΝΟΚ μεταφέρθηκαν στον προϋπολογισμό του 2009. Μαζί με 40 εκατομμύρια ΝΟΚ από μια νέα δημοσιονομική πίστωση (17), ο συνολικός προϋπολογισμός για το 2009 ανέρχεται σε 70 εκατομμύρια ΝΟΚ.
   Από την αρχή του καθεστώτος πιστώθηκαν σ' αυτό 142 εκατομμύρια ΝΟΚ από τον κρατικό προϋπολογισμό, εκ των οποίων 72 εκατομμύρια ΝΟΚ καταβλήθηκαν εντός του τέλους 2008. Δεν έχει οριστεί χρονικό όριο για το καθεστώς (18).
   2.4   ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΊΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
   Η Αρχή κίνησε την επίσημη διαδικασία έρευνας με το αιτιολογικό ότι το καθεστώς εναλλακτικής θέρμανσης θα μπορούσε να συνεπάγεται κρατική ενίσχυση. Μολονότι άμεσοι αποδέκτες του καθεστώτος είναι οι τελικοί καταναλωτές, το καθεστώς έχει ως στόχο την προώθηση της χρήσης ειδικών τεχνολογιών θέρμανσης. Κατά συνέπεια, η Αρχή διερωτήθηκε κατά πόσο χορηγείται έμμεση κρατική ενίσχυση σε παραγωγούς, εισαγωγείς ή/και πωλητές τεχνολογιών θέρμανσης που προβλέπονται στο καθεστώς.
   Η Αρχή έτρεφε αμφιβολίες κατά πόσο το καθεστώς θα μπορούσε να θεωρηθεί συμβατό με τη λειτουργία της συμφωνίας για τον ΕΟΧ. Ειδικότερα, η Αρχή έτρεφε αμφιβολίες όσον αφορά το κατά πόσο οι κατευθυντήριες γραμμές περιβαλλοντικών ενισχύσεων θα μπορούσαν να εφαρμοστούν αφού η άμεση ενίσχυση δεν θα συνέβαλε στη μείωση της ποσότητας ενέργειας που χρησιμοποιείται στον παραγωγικό κύκλο των παραγωγών ή/και των εισαγωγέων. Επιπλέον, η Αρχή διερωτήθηκε κατά πόσο το καθεστώς θα μπορούσε να θεωρηθεί συμβατό δυνάμει του άρθρου 61 παράγραφος 3 στοιχείο γ ΕΟΧ.
   3   ΠΑΡΑΤΗΡΗΣΕΙΣ ΤΩΝ ΝΟΡΒΗΓΙΚΩΝ ΑΡΧΩΝ
   
   Οι νορβηγικές αρχές διατείνονται ότι οι μόνοι δικαιούχοι του καθεστώτος εναλλακτικής θέρμανσης είναι τα ιδιωτικά νοικοκυριά τα οποία δεν αποτελούν επιχειρήσεις κατά την έννοια των κανόνων περί ανταγωνισμού του ΕΟΧ και ότι, γι’ αυτόν τον λόγο, το μέτρο δεν μπορεί να θεωρηθεί ότι συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ.
   Επιπλέον, οι νορβηγικές αρχές διατείνονται ότι το καθεστώς δεν είναι επιλεκτικό αφού το πλεονέκτημα που προσφέρει στον δικαιούχο δικαιολογείται από τη φύση ή το γενικό καθεστώς του συστήματος του οποίου αποτελεί μέρος και κατά συνέπεια δεν μπορεί να θεωρηθεί κρατική ενίσχυση κατά την έννοια του άρθρου 61 παράγραφος 1 ΕΟΧ. Ακόμη, οι νορβηγικές αρχές διατείνονται ότι το καθεστώς δεν νοθεύει ή απειλεί να νοθεύσει τον ανταγωνισμό αφού οι θερμάστρες ξύλων και οι τεχνολογίες που δικαιούνται ενίσχυσης δεν μπορούν να θεωρηθούν ως υποκατάστατα προϊόντα και κατά συνέπεια δεν ανήκουν στην ίδια σχετική αγορά προϊόντος. Οι νορβηγικές αρχές θεωρούν ότι η σχετική αγορά αποτελείται από «εκείνες τις τεχνολογίες οι οποίες δύνανται να αντικαταστήσουν την ηλεκτρική θέρμανση και να παράσχουν το ίδιο επίπεδο άνετης θέρμανσης όπως η ηλεκτρική θέρμανση κατά τη διάρκεια της ημέρας και της νύχτας, ή σε περισσότερο τεχνική γλώσσα, βασικά συστήματα θέρμανσης» (19). Αντιθέτως, σύμφωνα με τις αρχές οι θερμάστρες ξύλων θα έπρεπε να καταταγούν ως συμπληρωματική πηγή θερμότητας που χρησιμοποιείται επιπλέον στην πηγή βασικού φορτίου. Συνεπώς, οι θερμάστρες ξύλων θα έπρεπε να οριστούν ως συστήματα θέρμανσης “φορτίου αιχμής”.
   Τέλος, σε περίπτωση που η Αρχή κατέληγε στο συμπέρασμα ότι το καθεστώς συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ, οι νορβηγικές αρχές διατείνονται ότι το καθεστώς δικαιολογείται τόσο βάσει του άρθρου 61 παράγραφος 2 στοιχείο α όσο και του άρθρου 61 παράγραφος 3 στοιχείο γ ΕΟΧ βάσει των αντίστοιχων κοινωνικών και περιβαλλοντικών στόχων του.
   4   ΠΑΡΑΤΗΡΗΣΕΙΣ ΑΠΟ ΤΡΊΤΑ ΜΕΡΗ
   
   Η Αρχή έλαβε παρατηρήσεις από δύο τρίτα μέρα: τη νορβηγική ομοσπονδία παραγωγών θέρμανσης που είναι και ο καταγγέλλων και την NOBIO.
   4.1   ΠΑΡΑΤΗΡΗΣΕΙΣ ΑΠΟ ΤΟΝ ΚΑΤΑΓΓΕΛΛΟΝΤΑ
   Ο καταγγέλλων είναι της γνώμης ότι το καθεστώς εναλλακτικής θέρμανσης συνιστά παράνομη κρατική ενίσχυση κατά την έννοια του άρθρου 61 παράγραφος 1 ΕΟΧ. Ο ίδιος ισχυρίζεται ότι η ενίσχυση στα ιδιωτικά νοικοκυριά πρέπει να θεωρηθεί ότι συνιστά έμμεσο πλεονέκτημα για τους παραγωγούς ή/και τους εισαγωγείς τεχνολογιών θέρμανσης που προβλέπονται στο καθεστώς. Ειδικότερα, σύμφωνα με τις πληροφορίες που παρέσχε ο καταγγέλλων, οι πωλήσεις θερμαστρών pellet αυξήθηκαν με τη θέσπιση του καθεστώτος. Ο καταγγέλλων διατείνεται ότι η θέσπιση του καθεστώτος στήριξης παρέσχε στους παραγωγούς, εισαγωγείς και λιανοπωλητές θερμαστρών pellet την ευκαιρία να αυξήσουν τις πωλήσεις τους και τα κέρδη τους.
   Επιπλέον, ο καταγγέλλων διατείνεται ότι το μέτρο νοθεύει ή απειλεί να νοθεύσει τον ανταγωνισμό επειδή οι θερμάστρες ξύλων, οι οποίες είναι παρόμοιες με τις θερμάστρες pellet, δεν καλύπτονται από το καθεστώς.
   Τέλος, ο καταγγέλλων θεωρεί ότι τόσο το άρθρο 61 παράγραφος 2 στοιχείο α όσο και το άρθρο 61 παράγραφος 3 στοιχείο γ ΕΟΧ δεν δικαιολογούν το καθεστώς ενισχύσεων στην παρούσα μορφή του.
   4.2   ΠΑΡΑΤΗΡΗΣΕΙΣ ΑΠΌ ΤΗ NOBIO
   Η NOBIO στηρίζει τις απόψεις των νορβηγικών αρχών και θεωρεί ότι το καθεστώς συνεπάγεται αποκλειστικά μια άμεση οικονομική στήριξη στα ιδιωτικά νοικοκυριά και όχι σε επιχειρήσεις και ότι ως εκ τούτου δεν συνεπάγεται κρατική ενίσχυση κατά την έννοια του άρθρου 61 παράγραφος 1 ΕΟΧ.
   Επιπλέον, σε περίπτωση που η Αρχή κατέληγε στο συμπέρασμα ότι το καθεστώς συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ, η ΝΟΒΙΟ διατείνεται ότι το καθεστώς δικαιολογείται τόσο βάσει του άρθρου 61 παράγραφος 2 στοιχείο α όσο και του άρθρου 61 παράγραφος 3 στοιχείο γ ΕΟΧ, βάσει των αντίστοιχων κοινωνικών και περιβαλλοντικών στόχων.
   II.   ΑΞΙΟΛΟΓΗΣΗ
   
   1   ΠΑΡΟΥΣΙΑ ΚΡΑΤΙΚΗΣ ΕΝΙΣΧΥΣΗΣ
   
   Το άρθρο 61 παράγραφος 1 ΕΟΧ ορίζει τα εξής:
   
      «Ενισχύσεις που χορηγούνται υπό οιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους, και που δεν νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός εάν η παρούσα συμφωνία ορίζει άλλως».
   
   Ένα μέτρο για να θεωρηθεί κρατική ενίσχυση κατά την έννοια του άρθρου 61 παράγραφος 1 ΕΟΧ πρέπει να πληροί σωρευτικά τις ακόλουθες τέσσερεις προϋποθέσεις: (i) να χορηγείται από το κράτος ή μέσω κρατικών πόρων, (ii) να προσφέρει επιλεκτικό πλεονέκτημα σε ορισμένες επιχειρήσεις, (iii) να νοθεύει ή να απειλεί να νοθεύσει τον ανταγωνισμό και (iv) να μπορεί να επηρεάσει τις συναλλαγές μεταξύ των συμβαλλόμενων μερών της συμφωνίας ΕΟΧ.
   1.1   ΠΑΡΟΥΣΙΑ ΚΡΑΤΙΚΩΝ ΠΌΡΩΝ
   Το καθεστώς εναλλακτικής θέρμανσης χρηματοδοτείται από το νορβηγικό κράτος μέσω πιστώσεων από τον κρατικό προϋπολογισμό. Κατά συνέπεια, τα εν λόγω μέτρα χορηγούνται από το κράτος μέσω κρατικών πόρων.
   1.2   ΕΥΝΟΪΚΗ ΜΕΤΑΧΕΙΡΙΣΗ ΟΡΙΣΜΕΝΩΝ ΕΠΙΧΕΙΡΗΣΕΩΝ H ΠΑΡΑΓΩΓΉΣ ΟΡΙΣΜΕΝΩΝ ΑΓΑΘΩΝ
   Μια κρατική στήριξη για να συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ πρέπει επίσης να παρέχει οικονομικό πλεονέκτημα σε επιχειρήσεις και να είναι επιλεκτικό δηλαδή να ευνοεί «ορισμένες επιχειρήσεις ή την παραγωγή ορισμένων αγαθών».
   1.2.1   
         Παροχή οικονομικού πλεονεκτήματος σε επιχειρήσεις
      
   
   Κατά συνέπεια, το πρώτο ζήτημα για ανάλυση είναι το κατά πόσον το εν λόγω καθεστώς παρέχει οικονομικό πλεονέκτημα σε επιχειρήσεις (20).
   Οι άμεσοι αποδέκτες των χορηγήσεων στο πλαίσιο του καθεστώτος εναλλακτικής θέρμανσης είναι τα ιδιωτικά νοικοκυριά τα οποία δεν μπορούν γενικά να χαρακτηριστούν ως επιχειρήσεις κατά την έννοια του άρθρου 61 παράγραφος 1 ΕΟΧ. Ωστόσο, η χορήγηση επιδότησης σε ένα άτομο ή σε καταναλωτές δεν αποκλείει εξ ορισμού την ύπαρξη ενίσχυσης (21). Ακόμη και αν οι πρώτοι ή άμεσοι δικαιούχοι του μέτρου δεν είναι επιχειρήσεις, δύναται ωστόσο να χορηγηθεί ένα έμμεσο πλεονέκτημα σε επιχειρήσεις. Η διατύπωση του άρθρου 61 παράγραφος 1 ΕΟΧ με την αναφορά του σε «ενισχύσεις που χορηγούνται (…)υπό οιαδήποτε μορφή» καλύπτει τόσο τις άμεσες όσο και τις έμμεσες χορηγήσεις ενίσχυσης, όπως επιβεβαιώθηκε από την πρακτική της Ευρωπαϊκής Επιτροπής (22) και από την νομολογία (23) του Ευρωπαϊκού Δικαστηρίου (24). Συνεπώς, η αξιολόγηση για το κατά πόσο χορηγείται έμμεση ενίσχυση σε επιχειρήσεις πρέπει να διεξαχθεί κατά περίπτωση.
   Στόχος του καθεστώτος εναλλακτικής θέρμανσης είναι η προώθηση των πωλήσεων ειδικών τεχνολογιών θέρμανσης (25). Συνεπώς, στην προκειμένη περίπτωση, πρέπει να αξιολογηθεί το ζήτημα κατά πόσον επιχειρήσεις που δραστηριοποιούνται στον τομέα των τεχνολογιών που καλύπτονται από το καθεστώς τυγχάνουν έμμεσου οικονομικού πλεονεκτήματος το οποίο ενδεχομένως εμπίπτει στο πεδίο εφαρμογής του άρθρου 61 παράγραφος 1 ΕΟΧ.
   Το άρθρο 61 παράγραφος 1 ΕΟΧ δεν διακρίνει μεταξύ μέτρων κρατικής παρέμβασης σύμφωνα με τα αίτιά τους ή τους στόχους τους, αλλά απλώς τα ορίζει σύμφωνα με τα αποτελέσματά τους (26). Το ζήτημα, κατά συνέπεια, είναι κατά πόσο το καθεστώς εναλλακτικής θέρμανσης έχει ως αποτέλεσμα τη χορήγηση έμμεσου οικονομικού πλεονεκτήματος σε επιχειρήσεις που δραστηριοποιούνται στους τομείς των τεχνολογιών θέρμανσης που καλύπτονται από το καθεστώς.
   Η Αρχή δεν συμμερίζεται την άποψη των νορβηγικών αρχών σύμφωνα με την οποία η ύπαρξη έμμεσης ενίσχυσης εξαρτάται από το κατά πόσο ο απώτερος και κύριος στόχος είναι η χορήγηση ενίσχυσης σε επιχειρήσεις, έτσι ώστε μόνο καθεστώτα που έχουν συσταθεί για να καταστρατηγήσουν την απαγόρευση κρατικών ενισχύσεων δύνανται να συνιστούν έμμεση ενίσχυση.
   Στην υπό αξιολόγηση υπόθεση, η επιδότηση σε ιδιωτικά νοικοκυριά για επενδύσεις σε συγκεκριμένες τεχνολογίες εναλλακτικής και ανανεώσιμης θέρμανσης τους προσφέρει ένα οικονομικό κίνητρο να αγοράσουν αυτά τα προϊόντα. Το μέτρο δημιουργεί ένα κίνητρο για τους καταναλωτές να στραφούν από την παραδοσιακή ηλεκτρική θέρμανση σε συστήματα εναλλακτικής θέρμανσης (27). Υψηλότερη ζήτηση από μέρους των καταναλωτών μπορεί να καταλήξει σε υψηλότερα κέρδη για εκείνες τις τεχνολογίες που παρέχουν πλεονέκτημα στις επιχειρήσεις που δραστηριοποιούνται στον τομέα των τεχνολογιών που καλύπτονται από το καθεστώς, σε σύγκριση με άλλες επιχειρήσεις (28).
   Το γεγονός ότι οι καταναλωτές δύνανται να επιλέξουν μεταξύ των τεχνολογιών που καλύπτονται από το καθεστώς δεν σημαίνει ότι η σχέση μεταξύ της άμεσης επιχορήγησης από το κράτος στον καταναλωτή και του πλεονεκτήματος που δίδεται στις εν λόγω επιχειρήσεις έχει εξαλειφθεί (29).
   Μολονότι το πλεονέκτημα είναι έμμεσου χαρακτήρα, το καθεστώς εναλλακτικής θέρμανσης έχει συσταθεί κατά τέτοιο τρόπο ώστε υπάρχει άμεση σχέση μεταξύ της χορήγησης ενίσχυσης στον καταναλωτή και της αγοράς της σχετικής τεχνολογίας. Για να παρασχεθεί η επιχορήγηση, πρέπει να υποβληθεί στην Enova SF απόδειξη αγοράς μιας από τις τεχνολογίες που καλύπτονται από το καθεστώς εναλλακτικής θέρμανσης.
   Βάσει των ανωτέρω, η Αρχή θεωρεί ότι το καθεστώς εναλλακτικής θέρμανσης παρέχει ένα έμμεσο πλεονέκτημα σε επιχειρήσεις που δραστηριοποιούνται στον τομέα των συστημάτων εναλλακτικής και ανανεώσιμης θέρμανσης.
   1.2.2   
         Το κριτήριο επιλεξιμότητας
      
   
   Το επόμενο ζήτημα προς ανάλυση είναι κατά πόσο το μέτρο είναι επιλεκτικό, δηλαδή κατά πόσο ευνοεί «ορισμένες επιχειρήσεις ή την παραγωγή ορισμένων αγαθών».
   Η Αρχή θεωρεί ότι το καθεστώς εναλλακτικής θέρμανσης είναι επιλεκτικό διότι ευνοεί (έμμεσα) μόνο επιχειρήσεις που δραστηριοποιούνται στον τομέα των καλυπτόμενων από το καθεστώς τεχνολογιών εναλλακτικής και ανανεώσιμης θέρμανσης (δηλαδή θερμάστρες και λέβητες pellet, αντλίες θερμότητας και ηλιακούς συλλέκτες θερμότητας που συνδέονται με συστήματα θέρμανσης με κυκλοφορία νερού και συστήματα ελέγχου για τη μείωση κατανάλωσης της ηλεκτρικής ενέργειας). Καμία άλλη επιχείρηση, συμπεριλαμβανομένων εκείνων που δραστηριοποιούνται στους τομείς άλλων τεχνολογιών ανανεώσιμης θέρμανσης, δεν δύναται να λάβει τις επιχορηγήσεις που καταβάλλονται στο πλαίσιο του καθεστώτος (30).
   Οι νορβηγικές αρχές θεωρούν ότι το πλεονέκτημα που χορηγείται στο πλαίσιο του καθεστώτος εναλλακτικής θέρμανσης δικαιολογείται από τη φύση ή το γενικό καθεστώς του συστήματος του οποίου αποτελεί μέρος. Η Αρχή δεν συμμερίζεται αυτή την άποψη.
   Το ΔΕΚ και το Δικαστήριο της ΕΖΕΣ έχουν αποφανθεί κατά πάγια νομολογία ότι μέτρα που παρέχουν πλεονεκτήματα σε ορισμένους αποδέκτες δεν είναι επιλεκτικά εάν δύνανται να δικαιολογηθούν από τη φύση και το γενικό καθεστώς του συστήματος του οποίου αποτελούν μέρος (31). Για να είναι δικαιολογημένο από τη λογική ενός συστήματος ένα επιλεκτικό μέτρο πρέπει να υπάρχει ένα γενικό σύστημα με το οποίο να συνδέεται. Επιπλέον, η νομολογία εστιάστηκε στην αξιολόγηση του κατά πόσο ένα μέτρο είναι δικαιολογημένο από τη φύση και τη λογική του γενικού συστήματος όσον αφορά καθεστώτα που σε κάποια μορφή συνιστούν εξαίρεση από φόρους, επιβαρύνσεις ή άλλα παρόμοια συστήματα περισσότερο γενικής εφαρμογής. Οι νορβηγικές αρχές δεν παρέχουν κανένα επιχείρημα όσον αφορά το γενικό σύστημα στο οποίο αναφέρεται το μέτρο ενίσχυσης. Το καθεστώς εναλλακτικής θέρμανσης παρέχει εμμέσως πλεονεκτήματα σε ορισμένες επιχειρήσεις που δραστηριοποιούνται στον τομέα των τεχνολογιών που καλύπτονται από το καθεστώς. Ενόψει των ανωτέρω, η Αρχή είναι υποχρεωμένη να συνάγει κατά συνέπεια ότι το μέτρο είναι επιλεκτικό κατά την έννοια του άρθρου 61 παράγραφος 1 ΕΟΧ.
   1.3   ΝΟΘΕΥΣΗ ΤΟΥ ΑΝΤΑΓΩΝΙΣΜΟΥ ΚΑΙ ΕΠΗΡΕΑΣΜΟΣ ΤΟΥ ΕΜΠΟΡΙΟΥ ΜΕΤΑΞΥ ΤΩΝ ΣΥΜΒΑΛΛΟΜΕΝΩΝ
   Ένα μέτρο, για να συνιστά κρατική ενίσχυση, πρέπει να νοθεύει ή να απειλεί με νόθευση τον ανταγωνισμό και να είναι σε θέση να επηρεάσει τις συναλλαγές μεταξύ των συμβαλλομένων της συμφωνίας ΕΟΧ.
   Η Αρχή δεν υποχρεούται να καθορίσει ότι μια ενίσχυση έχει ένα πραγματικό αποτέλεσμα στις συναλλαγές μεταξύ των κρατών της ΕΖΕΣ και ότι ο ανταγωνισμός πραγματικά νοθεύεται, αλλά μόνο να εξετάσει κατά πόσο αυτή η ενίσχυση ενδέχεται να επηρεάσει αυτές τις συναλλαγές και απειλεί να νοθεύσει τον ανταγωνισμό (32). Οποιαδήποτε χορήγηση ενίσχυσης σε μια επιχείρηση που ασκεί τις δραστηριότητές της στην αγορά ΕΟΧ δύναται να προκαλέσει τη νόθευση του ανταγωνισμού και να επηρεάσει τις συναλλαγές (33).
   Το καθεστώς εναλλακτικής θέρμανσης παρέχει (εμμέσως) ένα πλεονέκτημα στις επιχειρήσεις που δραστηριοποιούνται στον τομέα των τεχνολογιών εναλλακτικής και ανανεώσιμης θέρμανσης. Η αναθέρμανση της καταναλωτικής ζήτησης για τις καλυπτόμενες τεχνολογίες αποτελεί εγγενή συνιστώσα του καθεστώτος εναλλακτικής θέρμανσης.
   Ακόμα, σύμφωνα με τα στοιχεία στη διάθεση της Αρχής, για παράδειγμα, οι πωλήσεις μιας από τις καλυπτόμενες από το καθεστώς τεχνολογίες, των θερμαστρών pellet, αυξήθηκαν και σταθεροποιήθηκαν μετά τη θέσπιση του καθεστώτος στην Νορβηγία. Σε σύγκριση, οι πωλήσεις θερμαστρών ξύλων, τεχνολογία που δεν καλύπτεται από το καθεστώς, δεν εμφάνισαν παρόμοια θετική ανάπτυξη κατά τη διάρκεια της ίδιας περιόδου.
   Γι’ αυτούς τους λόγους, μπορεί να εξαχθεί το συμπέρασμα ότι η ενίσχυση απειλεί με νόθευση τον ανταγωνισμό.
   Όσον αφορά την προϋπόθεση σχετικά με την επίπτωση στις συναλλαγές, όταν κρατική ενίσχυση ενισχύει τη θέση μιας επιχείρησης σε σύγκριση με άλλες επιχειρήσεις ανταγωνίστριές της στις εντός του ΕΟΧ συναλλαγές, οι συναλλαγές πρέπει να θεωρηθεί ότι επηρεάζονται από αυτή την ενίσχυση (34).
   Επιχειρήσεις που δραστηριοποιούνται στον τομέα των τεχνολογιών θέρμανσης λειτουργούν σε μια ευρωπαϊκή αγορά, κατά συνέπεια το καθεστώς εναλλακτικής θέρμανσης επηρεάζει τις συναλλαγές μεταξύ των συμβαλλομένων κατά την έννοια του άρθρου 61 παράγραφος 1 ΕΟΧ.
   Ως εκ τούτου, πρέπει να εξαχθεί το συμπέρασμα ότι η ενίσχυση απειλεί με νόθευση τον ανταγωνισμό και είναι σε θέση να επηρεάσει τις συναλλαγές μεταξύ των συμβαλλομένων στον ΕΟΧ.
   1.4   ΣΥΜΠΕΡΑΣΜΑ
   Η Αρχή θεωρεί ότι το νορβηγικό καθεστώς εναλλακτικής θέρμανσης συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ.
   2   ΔΙΑΔΙΚΑΣΤΙΚΕΣ ΑΠΑΙΤΗΣΕΙΣ
   
   Σύμφωνα με το άρθρο 1 παράγραφος 3 του μέρους Ι του πρωτοκόλλου 3, «η Εποπτεύουσα Αρχή ΕΖΕΣ ενημερώνεται εγκαίρως για τα σχέδια που αποβλέπουν στο να θεσπίσουν ή να τροποποιήσουν τις ενισχύσεις, ώστε να μπορεί να υποβάλει τις παρατηρήσεις της […].Το ενδιαφερόμενο κράτος δεν μπορεί να εφαρμόσει τα σχεδιαζόμενα μέτρα πριν να καταλήξει η διαδικασία αυτή σε τελική απόφαση».
   Οι νορβηγικές αρχές δεν κοινοποίησαν το καθεστώς εναλλακτικής θέρμανσης στην Αρχή πριν αυτό τεθεί σε ισχύ. Συνεπώς, η Αρχή συνάγει ότι οι νορβηγικές αρχές δεν τήρησαν τις υποχρεώσεις τους σύμφωνα με το άρθρο 1 παράγραφος του μέρους Ι του πρωτοκόλλου 3.
   3   ΣΥΜΒΙΒΑΣΙΜΟΤΗΤΑ ΤΗΣ ΕΝΙΣΧΥΣΗΣ
   
   Οι νορβηγικές αρχές διατείνονται ότι η ενίσχυση είναι δικαιολογημένη σύμφωνα με το άρθρο 61 παράγραφος 2 στοιχείο α ή εναλλακτικώς με το άρθρο 61 παράγραφος 3 στοιχείο γ ΕΟΧ σε συνδυασμό με τις κατευθυντήριες γραμμές της Αρχής σχετικά με τις κρατικές ενισχύσεις για την προστασία του περιβάλλοντος.
   3.1   ΣΥΜΒΙΒΑΣΙΜΟΤΗΤΑ ΣΤΟ ΠΛΑΙΣΙΟ ΤΟΥ ΑΡΘΡΟΥ 1 ΠΑΡΑΓΡΑΦΟΣ 2 ΣΤΟΙΧΕΙΟ Α ΕΟΧ
   Σύμφωνα με το άρθρο 61 παράγραφος 2 στοιχείο α ΕΟΧ μια ενίσχυση «κοινωνικού χαρακτήρα» είναι συμβιβάσιμη με τη λειτουργία της συμφωνίας εάν «οι ενισχύσεις κοινωνικού χαρακτήρα προς μεμονωμένους καταναλωτές, υπό τον όρο ότι χορηγούνται χωρίς διάκριση προελεύσεως των προϊόντων».
   Η Αρχή επισημαίνει ότι οι παρεκκλίσεις από την απαγόρευση κρατικής ενίσχυσης θα πρέπει να ερμηνευθούν υπό τη στενή έννοια. Το νορβηγικό καθεστώς εναλλακτικής θέρμανσης προβλέπεται για όλα τα νορβηγικά ιδιωτικά νοικοκυριά. Κατά την άποψη της Αρχής, για να θεωρηθεί συμβιβάσιμο βάσει του άρθρου 61 παράγραφος 2 στοιχείο α ΕΟΧ το καθεστώς πρέπει να έχει κοινωνικό χαρακτήρα κατά την έννοια ότι πρέπει να ωφελήσει το λιγότερο προνομιούχο τμήμα του πληθυσμού (35). Επειδή το μέτρο απευθύνεται σε όλα τα ιδιωτικά νοικοκυριά σε μια «κατά προτεραιότητα εξυπηρέτηση του προηγηθέντος» βάση, το καθεστώς δεν μπορεί να θεωρηθεί ότι έχει κοινωνικό χαρακτήρα κατά την έννοια του άρθρου 61 παράγραφος 2 στοιχείο α ΕΟΧ.
   3.2   ΣΥΜΒΙΒΑΣΙΜΟΤΗΤΑ ΣΥΜΦΩΝΑ ΜΕ ΤΟ ΑΡΘΡΟ 61 ΠΑΡΑΓΡΑΦΟΣ 3 ΣΤΟΙΧΕΙΟ Γ ΕΟΧ
   Σύμφωνα με το άρθρο 61 παράγραφος 3 στοιχείο γ ΕΟΧ, μια ενίσχυση δύναται να κηρυχθεί συμβιβάσιμη με τη λειτουργία της συμφωνίας ΕΟΧ εάν «διευκολύνει την ανάπτυξη ορισμένων οικονομικών δραστηριοτήτων ή ορισμένων οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον».
   3.2.1   
         Οι κατευθυντήριες γραμμές για την προστασία του περιβάλλοντος
      
   
   Η Αρχή εξέδωσε κατευθυντήριες γραμμές στις οποίες ορίζονται τα κριτήρια που θα εφαρμόζονται κατά την αξιολόγηση του κατά πόσο μέτρα κρατικής ενίσχυσης εννοούμενα για την προστασία του περιβάλλοντος μπορούν να θεωρηθούν συμβιβάσιμα με τη λειτουργία της συμφωνία ΕΟΧ σύμφωνα με το άρθρο 61 παράγραφος 3 στοιχείο γ ΕΟΧ. Το καθεστώς εναλλακτικής θέρμανσης άρχισε το 2006. Εκείνη την εποχή ίσχυαν οι κατευθυντήριες γραμμές της Αρχής για την προστασία του περιβάλλοντος όπως είχαν τροποποιηθεί για τελευταία φορά στις 23 Μαΐου 2001 (36). Η Αρχή εξέδωσε νέες κατευθυντήριες γραμμές για την προστασία του περιβάλλοντος στις 16 Ιουλίου 2008 (37), οι οποίες έκτοτε ισχύουν. Συνεπώς, ένα καθεστώς που καλύπτει αυτές τις διαφορετικές χρονικές περιόδους πρέπει να αξιολογηθεί υπό το πρίσμα αμφότερων των κατευθυντηρίων γραμμών σύμφωνα με τις αρχές που ορίζονται στην παράγραφο 73 των κατευθυντηρίων γραμμών του 2001 και στην παράγραφο 205 των κατευθυντηρίων γραμμών του 2008.
   Ωστόσο, η περίπτωση όπου μια έμμεση ενίσχυση προσφέρει πλεονεκτήματα σε ορισμένους παραγωγούς, εισαγωγείς ή/και πωλητές ορισμένων τεχνολογιών θέρμανσης για ιδιωτικά νοικοκυριά, δεν καλύπτεται ούτε από τις κατευθυντήριες γραμμές του 2001 ούτε και από τις κατευθυντήριες γραμμές του 2008.
   3.2.2   
         Άμεση συμβιβασιμότητα με το άρθρο 61 παράγραφος 3 στοιχείο γ ΕΟΧ
      
   
   Επειδή οι κατευθυντήριες γραμμές του 2001 και του 2008 δεν εφαρμόζονται άμεσα στο νορβηγικό καθεστώς εναλλακτικής θέρμανσης, η Αρχή θα αξιολογήσει τη συμβιβασιμότητα του καθεστώτος άμεσα σύμφωνα με το άρθρο 61 παράγραφος 3 στοιχείο γ ΕΟΧ (38). Οι παρεκκλίσεις από την έννοια του άρθρου 61 παράγραφος 3 στοιχείο γ ΕΟΧ πρέπει να ερμηνεύονται υπό τη στενή έννοια του όρου (39) και δύνανται να χορηγηθούν μόνο όταν μπορεί να καθοριστεί ότι η ενίσχυση θα συμβάλει στην επίτευξη ενός στόχου κοινού συμφέροντος, η οποία δεν θα ήταν εξασφαλισμένη μόνο στα πλαίσια των κανονικών συνθηκών της αγοράς. Η αποκαλούμενη «αρχή της αντισταθμιστικής αιτιολόγησης» επιβεβαιώθηκε από το ΔΕΚ στην υπόθεση Philip Morris
       (40).
   Η εκτίμηση της συμβιβασιμότητας κρατικής ενίσχυσης είναι θεμελιώδης όσον αφορά την εξισορρόπηση των αρνητικών συνεπειών της ενίσχυσης στον ανταγωνισμό με τις θετικές συνέπειες όσον αφορά το κοινό συμφέρον (41). Ένα καθεστώς κρατικών ενισχύσεων για να δύναται να θεωρηθεί συμβιβάσιμο δυνάμει του άρθρου 61 παράγραφος 3 στοιχείο γ ΕΟΧ, πρέπει:
   
               —
            
            
               να σκοπεύει την επίτευξη ενός σαφώς ορισμένου στόχου κοινού συμφέροντος,
            
         
               —
            
            
               να έχει σχεδιασθεί καλώς για να υλοποιήσει τον στόχο κοινού συμφέροντος, και γι’ αυτόν τον σκοπό, να είναι ένα κατάλληλο μέσο, να έχει ένα αποτέλεσμα κινήτρου και να είναι αναλογικό,
            
         
               —
            
            
               να μη νοθεύει τον ανταγωνισμό και τις συναλλαγές στον ΕΟΧ σε βαθμό αντίθετο προς το κοινό συμφέρον (42).
            
         Η Αρχή πρέπει να αξιολογήσει κατά πόσο ο στόχος που επιδιώκει το μέτρο είναι απαραίτητος, ευθυγραμμισμένος με τους στόχους κοινού συμφέροντος και, σε περίπτωση κατάφασης, κατά πόσο πρόκειται για την λιγότερο στρεβλωτική μέθοδο για την επιδίωξη αυτού του στόχου.
   Το καθεστώς εναλλακτικής θέρμανσης επιδιώκει έναν περιβαλλοντικό στόχο ενθαρρύνοντας τις επενδύσεις των καταναλωτών σε φιλικές προς το περιβάλλον τεχνολογίες, περιορισμένης διάδοσης στη νορβηγική αγορά. Οι νορβηγικές αρχές διατείνονται ότι η ευρύτερη διάδοση των τεχνολογιών εναλλακτικής θέρμανσης που καλύπτονται από το καθεστώς θα μειώσει την κατανάλωση ηλεκτρικής ενέργειας στα νορβηγικά νοικοκυριά. Η μείωση της ποσότητας ηλεκτρικής ενέργειας που χρησιμοποιείται για τη θέρμανση των ιδιωτικών νοικοκυριών και η παρότρυνση για χρήση συστημάτων εναλλακτικής θέρμανσης που βασίζονται σε ανανεώσιμες πηγές ενέργειας μπορεί να θεωρηθεί ως ένας περιβαλλοντικώς ευαίσθητος στόχος.
   Η ένατη αιτιολογική σκέψη που προοιμίου της συμφωνίας ΕΟΧ ορίζει τον κοινό στόχο της διατήρησης, προστασίας και βελτίωσης της ποιότητας του περιβάλλοντος και της διασφάλισης της συνετής και ορθολογικής χρησιμοποίησης των φυσικών πόρων βάσει της αρχής της αειφόρου ανάπτυξης. Κατά την άποψη της Αρχής, ένα καθεστώς ενισχύσεων με στόχο τη στροφή της κατανάλωσης ενέργειας προς ανανεώσιμες πηγές είναι ευθυγραμμισμένο με τους στόχους κοινού συμφέροντος.
   Τα κριτήρια για να περιληφθεί μια τεχνολογία στο καθεστώς διατυπώνονται βάσει της καταλληλότητας της τεχνολογίας να αντικαταστήσει την ηλεκτρική θέρμανση. Οι νορβηγικές αρχές εξήγησαν ότι μόνο τεχνολογίες που μπορούν να χαρακτηριστούν ως «συστήματα θέρμανσης βασικού φορτίου» καλύπτονται από το καθεστώς. Σύμφωνα με τις νορβηγικές αρχές «συστήματα θέρμανσης βασικού φορτίου» είναι «εκείνες οι τεχνολογίες που δύνανται να αντικαταστήσουν την ηλεκτρική θέρμανση και παρέχουν το ίδιο επίπεδο άνεσης θέρμανσης όπως η ηλεκτρική θέρμανση κατά τη διάρκεια της ημέρας και της νύχτας» (43).
   Οι νορβηγικές αρχές εξήγησαν ότι οι τεχνολογίες εναλλακτικής ανανεώσιμης θέρμανσης που καλύπτονται από το καθεστώς εμφανίζουν τρία κοινά χαρακτηριστικά: πρέπει να είχαν περιορισμένη διάδοση στην νορβηγική αγορά, να είναι σε θέση να αντικαταστήσουν την ηλεκτρική θέρμανση και απαιτούν μια ελάχιστη παρέμβαση του χρήστη. Η Αρχή επισημαίνει ότι δεν είναι κατάλληλες για να αντικαταστήσουν πλήρως την ηλεκτρική θέρμανση όλες οι τεχνολογίες που καλύπτονται από το καθεστώς εναλλακτικής θέρμανσης (44). Ωστόσο, οι νορβηγικές αρχές υποστήριξαν ότι οι τεχνολογίες που καλύπτονται από το καθεστώς είναι καλύτερα σχεδιασμένες για τη συστηματική μείωση της ποσότητας ηλεκτρικής ενέργειας που χρησιμοποιείται για τη θέρμανση ενός κανονικού νοικοκυριού.
   Η παροχή επιχορηγήσεων στους καταναλωτές ώστε να προωθηθεί η στροφή της ζήτησης από την ηλεκτρική θέρμανση στα συστήματα εναλλακτικής και ανανεώσιμης θέρμανσης σε νοικοκυριά, φαίνεται να αποτελεί ένα κατάλληλο μέσο για τον άμεσο επηρεασμό της συμπεριφοράς των καταναλωτών. Χωρίς την στήριξη που χορηγείται από το κράτος στο πλαίσιο του καθεστώτος εναλλακτικής θέρμανσης, η ζήτηση των καταναλωτών δεν θα είχε αναμφίβολα στραφεί προς τεχνολογίες ανανεώσιμης θέρμανσης κατά τη διάρκεια της ίδιας χρονικής περιόδου.
   Όταν ορισμένα μέτρα φιλικά προς το περιβάλλον δεν τίθενται σε εφαρμογή, η κρατική ενίσχυση δύναται να θεωρηθεί, κατ’ αρχήν, συμβιβάσιμη (45). Το καθεστώς εναλλακτικής θέρμανσης έχει ως στόχο να παράσχει στον καταναλωτή κίνητρο για επενδύσεις σε τεχνολογίες φιλικές προς το περιβάλλον κατάλληλες για τη μείωση της κατανάλωσης ηλεκτρικής ενέργειας, οι οποίες έχουν περιορισμένη διάδοση στη νορβηγική αγορά για τη θέρμανση των νοικοκυριών.
   Επιπλέον, η Αρχή θεωρεί ότι το ποσό της ενίσχυσης είναι περιορισμένο στο ελάχιστο αναγκαίο για να προσφέρει στους καταναλωτές κίνητρο να στραφούν από συστήματα ηλεκτρικής θέρμανσης σε πηγές εναλλακτικής ανανεώσιμης θέρμανσης που καλύπτονται από το καθεστώς. Το καθεστώς εναλλακτικής θέρμανσης συνεπάγεται επιστροφή έως 20% των τεκμηριωμένων επιλέξιμων δαπανών με κατ’ ανώτατο όριο είτε 4 000 NOK είτε 10 000 ανάλογα με τον τύπο της τεχνολογίας. Το ανώτατο ποσό που χορηγείται για την αγορά τεχνολογίας εναλλακτικής θέρμανσης είναι ανάλογο με τη δαπάνη της σχετικής τεχνολογίας.
   Γι’ αυτούς τους λόγους, η Αρχή φρονεί ότι το καθεστώς είναι καλώς σχεδιασμένο για την επίτευξη του περιβαλλοντικού στόχου κοινού συμφέροντος.
   Τέλος, πρέπει να αξιολογηθεί κατά πόσο η δυνατότητα νόθευσης του ανταγωνισμού και των εμπορικών συναλλαγών στον Ευρωπαϊκό Οικονομικό Χώρο είναι αντίθετης φύσης προς το κοινό συμφέρον.
   Οι επιχορηγήσεις καταβάλλονται άμεσα στους καταναλωτές, οι οποίοι δύνανται να επιλέξουν ελεύθερα μεταξύ των προϊόντων που πληρούν τα κριτήρια του στόχου του καθεστώτος ανεξάρτητα από την επιχείρηση που προσφέρει την τεχνολογία εναλλακτικής θέρμανσης. Ως εκ τούτου, το καθεστώς αποφεύγει τις μη απαραίτητες νοθεύσεις του ανταγωνισμού και των εμπορικών συναλλαγών στον ΕΟΧ στον τομέα των τεχνολογιών που καλύπτονται από το καθεστώς.
   Ο καταγγέλλων διατείνεται ότι το καθεστώς νοθεύει τον ανταγωνισμό αφού καλύπτει τις θερμάστρες pellet αλλά δεν καλύπτει τις θερμάστρες ξύλων. Σύμφωνα με τον καταγγέλλοντα, οι θερμάστρες ξύλων αντιπροσωπεύουν τεχνολογία που μοιάζει πάρα πολύ με εκείνη των θερμαστρών pellet και θα έπρεπε να καλύπτεται από το καθεστώς. Αντιθέτως, οι νορβηγικές αρχές διατείνονται ότι οι θερμάστρες ξύλων δεν πληρούν τα κριτήρια του στόχου που έχουν οριστεί στο πλαίσιο του καθεστώτος εναλλακτικής θέρμανσης. Η Αρχή είναι της γνώμης ότι, μολονότι ο καταγγέλλων μπορεί να έχει δίκαιο ισχυριζόμενος ότι υπάρχει ανταγωνιστική σχέση μεταξύ των θερμαστρών ξύλων και όλων ή τουλάχιστον ορισμένων από εκείνες τις τεχνολογίες που καλύπτονται από το καθεστώς ενισχύσεων, φαίνεται ότι οι θερμάστρες ξύλων δεν πληρούν τις προϋποθέσεις για να τύχουν επιχορηγήσεων στο πλαίσιο του καθεστώτος. Γι’ αυτόν τον σκοπό, η Αρχή δεν προβάλλει αντιρρήσεις στα αντικειμενικά κριτήρια του καθεστώτος και ούτε στην αξιολόγηση των νορβηγικών αρχών σύμφωνα με την οποία οι τεχνολογίες θέρμανσης είναι περισσότερο κατάλληλες να εκπληρώσουν τους περιβαλλοντικούς στόχους που επιδιώκονται από το καθεστώς. Το καθεστώς εναλλακτικής θέρμανσης βασίζεται σε τρία αντικειμενικά κριτήρια επιλεξιμότητας (ήτοι περιορισμένη διάδοση στην αγορά, ικανότητα αντικατάστασης της ηλεκτρικής ενέργειας ως πρωτογενούς πηγής θέρμανσης και ελάχιστη παρέμβαση του χρήστη) όλα ή ορισμένα από τα οποία δεν φαίνεται να πληρούν οι θερμάστρες ξύλων. Ακόμη περισσότερο, η Αρχή αναγνωρίζει ότι οι θερμάστρες ξύλων ήδη αντιπροσωπεύουν μια ευρέως διαδεδομένη τεχνολογία στη Νορβηγία. Ως εκ τούτου, η Αρχή θεωρεί ότι τα κριτήρια για επιλεξιμότητα στο πλαίσιο του καθεστώτος ενισχύσεων είναι αντικειμενικώς δικαιολογημένα και ότι το καθεστώς δεν παραβιάζει άλλες διατάξεις της συμφωνίας ΕΟΧ, συμπεριλαμβανομένων των κανόνων για μη διάκριση βάσει εθνικότητας ή ίσης μεταχείρισης. Επιπλέον, η Αρχή θεωρεί ότι οι νορβηγικές αρχές περιόρισαν περαιτέρω τις αρνητικές συνέπειες επί του ανταγωνισμού ορίζοντας μια σχετικά χαμηλή ένταση ενίσχυσης. Συνεπώς, η Αρχή διαπιστώνει ότι η ενδεχόμενη νόθευση του ανταγωνισμού που προκλήθηκε έναντι των θερμαστρών ξύλων και άλλων δυνητικών ανταγωνιστικών τεχνολογιών δεν είναι αντίθετη προς το κοινό συμφέρον και φαίνεται δικαιολογημένη βάσει της δοκιμής εξισορρόπησης που διεξήχθη ανωτέρω.
   Γι’ αυτούς τους λόγους, η Αρχή θεωρεί ότι το καθεστώς σκοπεύει την επίτευξη, ενός καλώς ορισμένου στόχου κοινού συμφέροντος· είναι καλώς σχεδιασμένο για την επίτευξη του στόχου κοινού συμφέροντος και γι’ αυτόν τον σκοπό, ένα κατάλληλο μέσο, το οποίο έχει χαρακτήρα κινήτρου και είναι αναλογικό· και, τέλος, δεν νοθεύει τον ανταγωνισμό και τις εμπορικές συναλλαγές στον ΕΟΧ σε βαθμό αντίθετο προς το κοινό συμφέρον. Κατά συνέπεια, η Αρχή θεωρεί ότι το καθεστώς είναι αιτιολογημένο δυνάμει του άρθρου 61 παράγραφος 3 στοιχείο γ ΕΟΧ.
   4   ΣΥΜΠΕΡΑΣΜΑ
   
   Βάσει των ανωτέρω παρατηρήσεων, η Αρχή συνάγει το συμπέρασμα ότι το νορβηγικό καθεστώς στήριξης των εναλλακτικών και ανανεώσιμων πηγών θέρμανσης καθώς και των μέτρων εξοικονόμησης ηλεκτρικής ενέργειας στο πλαίσιο των νοικοκυριών συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ συμβατή με το άρθρο 61 παράγραφος 3 στοιχείο γ ΕΟΧ.
   Υπενθυμίζεται στις νορβηγικές αρχές η υποχρέωση που απορρέει από το άρθρο 21 του μέρους ΙΙ του πρωτοκόλλου 3, από κοινού με το άρθρο 6 της απόφασης αριθ. 195/04/COL, να υποβάλλει ετήσιες εκθέσεις σχετικά με την υλοποίηση του καθεστώτος.
   Υπενθυμίζεται επίσης στις νορβηγικές αρχές ότι όλα τα σχέδια τροποποίησης του παρόντος καθεστώτος θα πρέπει να κοινοποιούνται στην Αρχή.
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το νορβηγικό καθεστώς στήριξης των εναλλακτικών και ανανεώσιμων πηγών θέρμανσης καθώς και των μέτρων εξοικονόμησης ηλεκτρικής ενέργειας στο πλαίσιο των νοικοκυριών συνιστά κρατική ενίσχυση κατά την έννοια του άρθρου 61 παράγραφος 1 ΕΟΧ. Το καθεστώς ενισχύσεων είναι συμβιβάσιμο με τη λειτουργία της συμφωνίας ΕΟΧ δυνάμει του άρθρου 61 παράγραφος 3 στοιχείο γ ΕΟΧ.
   Άρθρο 2
   Η παρούσα απόφαση απευθύνεται στο Βασίλειο της Νορβηγίας.
   Άρθρο 3
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 15 Ιουλίου 2009.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Kristján A. STEFÁNSSON
         
            Μέλος του Σώματος
         
      
   
   
      (1)  Εφεξής η Αρχή.
   
      (2)  Εφεξής η συμφωνία ΕΟΧ.
   
      (3)  Εφεξής η συμφωνία Εποπτείας και Δικαστηρίου.
   
      (4)  Εφεξής το πρωτόκολλο 3.
   
      (5)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί Εποπτείας και Δικαστηρίου, που εκδόθηκαν και δημοσιεύθηκαν από την Αρχή στις 19 Ιανουαρίου 1994, στην 
         Επίσημη Εφημερίδα της Ευρωπαϊκής Ένωσης (εφεξής η ΕΕ) L 231 της 3.9.1994 σ. 1 και στο συμπλήρωμα για τον ΕΟΧ αριθ. 32 της 3.9.1994 σ. 1. Εφεξής οι κατευθυντήριες γραμμές σχετικά με τις κρατικές ενισχύσεις. Η ενημερωμένη έκδοση των κατευθυντηρίων γραμμών σχετικά με τις κρατικές ενισχύσεις δημοσιεύονται στον ιστότοπο της Αρχής: http://www.eftasurv.int/fieldsofwork/fieldstateaid/guidelines/
   
      (6)  Απόφαση αριθ. 195/04/COL της 14ης Ιουλίου 2004 δημοσιευθείσα στην ΕΕ L 139 της 25.5.2006 σ. 37 και στο συμπλήρωμα για τον ΕΟΧ αριθ. 26 της 25.5.2006 σ. 1 όπως τροποποιήθηκε. Το ενοποιημένο κείμενο της απόφασης είναι δημοσιευμένο στον ιστότοπο της Αρχής: http://www.eftasurv.int/fieldsofwork/fieldstateaid/legaltext/.
   
      (7)  Δημοσιεύθηκε στην ΕΕ C 96 της 17.4.2008 σ. 14 και στο συμπλήρωμα για τον ΕΟΧ αριθ. 20 της 17.4.2008 σ. 58.
   
      (8)  Εφεξής ο καταγγέλλων.
   
      (9)  Εφεξής το καθεστώς εναλλακτικής θέρμανσης.
   
      (10)  Για περισσότερο λεπτομερείς πληροφορίες για την αλληλογραφία μεταξύ της Αρχής και των νορβηγικών αρχών, γίνεται αναφορά στην απόφαση της Αρχής να κινήσει την επίσημη διαδικασία έρευνας, απόφαση αριθ. 716/07/COL.
   
      (11)  Δημοσιεύθηκε στην ΕΕ C 96 της 17.4.2008, σ. 14 και συμπλήρωμα για τον ΕΟΧ αριθ. 20 της 17.4.2008, σ. 58.
   
      (12)  Εφεξής η NOBIO.
   
      (13)  Περισσότερες πληροφορίες σχετικά με το καθεστώς βρίσκονται στον ιστότοπο της Enova SF: http://www.minenergi.no/ και http://www.minenergi.no/sitepageview.aspx?sitePageID=1062
   
      (14)  Κοινοβουλευτική πρόταση αριθ. 82 (2005-2006), δελτίο τύπου του Υπουργείου Πετρελαίου και Ενέργειας της 25ης Αυγούστου 2006 αριθ. 98/06 και της 14ης Σεπτεμβρίου 2006 αριθ. 107/06.
   
      (15)  Βλ. κοινοβουλευτική πρόταση αριθ. 1 (2008-2009) σ. 56.
   
      (16)  Κοινοβουλευτική πρόταση αριθ. 59 (2007-2008) σ. 123.
   
      (17)  Κοινοβουλευτική πρόταση αριθ. 1 (2008-2009) σ. 56.
   
      (18)  Στην κοινοβουλευτική πρόταση αριθ. 59 (2007-2008), οι νορβηγικές αρχές επισημαίνουν ότι το καθεστώς θα επανεξετασθεί υπό το πρίσμα της τελικής απόφασης της Αρχής.
   
      (19)  Επιστολή του νορβηγικού Υπουργείου Πετρελαίου και Ενέργειας της 15ης Ιανουαρίου 2007 (Αριθ. αναφ.: 406849), σ. 5.
   
      (20)  Για τους σκοπούς του κοινοτικού δικαίου ανταγωνισμού, ορίζονται ως επιχειρήσεις οντότητες που ασκούν επιχειρηματική δραστηριότητα, ανεξάρτητα από το νομικό καθεστώς τους, βλ. για παράδειγμα την απόφαση στην υπόθεση C-41/90 Höfner και Elser [1991] Συλλογή I-1979, παράγραφος 21.
   
      (21)  Υπόθεση C-156/98 Γερμανία κατά Επιτροπής [2000] Συλλογή I-6857.
   
      (22)  Εφεξής η Επιτροπή.
   
      (23)  Υπόθεση C-156/98 Γερμανία κατά Επιτροπής [2000] Συλλογή I-6857· C-382/99 Κάτω Χώρες κατά Επιτροπής [2002] Συλλογή I-5163· υπόθεση C-457/00 Βέλγιο κατά Επιτροπής [2003] Συλλογή I-6931, παράγραφος 57· βλ. επίσης τη γνώμη του Γενικού Εισαγγελέα Jacobs στην υπόθεση C-457/00, παράγραφος 59.
   
      (24)  Εφεξής το ΔΕΚ.
   
      (25)  Κοινοβουλευτική πρόταση αριθ. 82 (2005-2006) σελίδα 1.
   
      (26)  Υπόθεση C-382/99 Κάτω Χώρες κατά Επιτροπής, παράγραφος 61· C-487/06 P, British Aggregates Association κατά Επιτροπής, απόφαση της 22ας Δεκεμβρίου 2008, παράγραφος 87.
   
      (27)  Για ένα παρόμοιο συλλογισμό, βλ. την απόφαση της Επιτροπής της 24ης Ιανουαρίου 2007 C (2006) 6630, στην υπόθεση αριθ. 270/2006, παράγραφος 40.
   
      (28)  Βλ. απόφαση της Επιτροπής της 26ης Απριλίου 2006 C (2006) 1519, στην υπόθεση αριθ. 142/2005, σημείο 3.1.
   
      (29)  Βλ. απόφαση της Επιτροπής της 24ης Ιανουαρίου 2007 C (2006) 6630, στην υπόθεση αριθ. 270/2006, παράγραφος 43.
   
      (30)  Στο ίδιο χωρίο, παράγραφοι 46-47.
   
      (31)  Υπόθεση C-143/99 Adria-Wien pipeline GmbH και Wietersdorfer & Peggauer Zementwerke GmbH [2001] Συλλογή I-8365, παράγραφος 42 και την απόφαση του Δικαστηρίου της ΕΖΕΣ στις συνεκδικασθείσες υποθέσεις E-5/04, E-6/04 και E-7/04 Fesil και Finnfjord και άλλοι κατά της Εποπτεύουσας Αρχής της ΕΖΕΣ, [2005] έκθεση του Δικαστηρίου της ΕΖΕΣ, σελίδα 117, παράγραφος 77.
   
      (32)  Βλ. την απόφαση του Δικαστηρίου της ΕΖΕΣ στις συνεκδικασθείσες υποθέσεις E-5/04, E-6/04 και E-7/04 Fesil και Finnfjord και άλλοι κατά της Εποπτεύουσας Αρχής της ΕΖΕΣ, [2005] έκθεση του Δικαστηρίου της ΕΖΕΣ, σελίδα 117, παράγραφος 93, υπόθεση C-372/97 Italy κατά Επιτροπής [2004] Συλλογή I-3679, παράγραφος 44, και υπόθεση C-66/02 Italy κατά Επιτροπής [2005] Συλλογή I-10901, παράγραφος 112.
   
      (33)  Συνεκδικασθείσες υποθέσεις T-92/00 και T-103/00 Diputación Foral de Álava και άλλοι κατά Επιτροπής [2002] Συλλογή II-1385, παράγραφος 72.
   
      (34)  Υπόθεση E-6/98 Η κυβέρνηση της Νορβηγίας κατά της Εποπτεύουσας Αρχής της ΕΖΕΣ Συλλ. 1999 σ. 74, παράγραφος 58, και υπόθεση 730/79 Philip Morris κατά Επιτροπής [1980] Συλλογή I-2671 παράγραφος 11. Βλ. επίσης την υπόθεση C-75/97 Βέλγιο κατά Επιτροπής [1999] Συλλογή I-3671, παράγραφος 47 και υπόθεση T-217/02 Ter Lembeek κατά Επιτροπής, [2006] Συλλογή II-4483, παράγραφος 181.
   
      (35)  Βλ. για παράδειγμα τις κατευθυντήριες γραμμές για την εφαρμογή των άρθρων 91 και 92 της συνθήκης ΕΚ και του άρθρου 61 της συμφωνίας ΕΟΧ σχετικά με τις κρατικές ενισχύσεις στον τομέα των αεροπορικών μεταφορών ΕΕ C 350 της 10ης Δεκεμβρίου 1994 σ. 7, τμήμα III.3.
   
      (36)  Εφεξής οι κατευθυντήριες γραμμές του 2001.
   
      (37)  Εφεξής οι κατευθυντήριες γραμμές του 2008.
   
      (38)  Βλ. υπόθεση T-288/97, Regione Autonoma Friuli Venezia Giulia κατά Επιτροπής [2001] Συλλογή II-1169, παράγραφος 72.
   
      (39)  Υπόθεση C-301/96 Γερμανία κατά Επιτροπής [2003] Συλλογή I-9919 παράγραφοι 66 και 105.
   
      (40)  Υπόθεση 730/79 Philip Morris κατά Επιτροπής [1980] Συλλογή I-2671.
   
      (41)  Βλ. το σχέδιο δράσης κρατικών ενισχύσεων της Επιτροπής της 7ης Ιουνίου 2005, COM (2005) 107, παράγραφος 11.
   
      (42)  Βλ. απόφαση της Επιτροπής της 24ης Ιανουαρίου 2007 C (2006) 6630, στην υπόθεση αριθ. 270/2006, παράγραφος 67.
   
      (43)  Επιστολή του Νορβηγικού Υπουργείου Πετρελαίου και Ενέργειας της 15ης Ιανουαρίου 2007 (Αριθ. αναφ.: 406849), σ. 5
   
      (44)  Για παράδειγμα, σύμφωνα με τον οδηγό αγοραστή της Enova SF για ηλιακούς συλλέκτες θερμότητας συνδεδεμένους με συστήματα θέρμανσης με κυκλοφορία νερού (μια τεχνολογία που καλύπτεται από το καθεστώς), αυτά τα συστήματα είναι σε θέση να ικανοποιήσουν μόνο το 50% των συνολικών απαιτήσεων θέρμανσης των νοικοκυριών. Οι ηλιακοί συλλέκτες θερμότητας όταν τροφοδοτούνται με επαρκείς ποσότητες ηλιακής ενέργειας έχουν την ικανότητα να λειτουργούν συνεχώς χωρίς τακτική επιτήρηση και όταν είναι σε λειτουργία παρέχουν στον καταναλωτή μια κατάλληλη, μολονότι μερική, πηγή εναλλακτικής θέρμανσης. Ο οδηγός του αγοραστή διατίθεται στην ιστοσελίδα της Enova SF:
   http://www.minenergi.no/siteσελίδαview.aspx?siteΣελίδαΙD=1083.
   
      (45)  Αμφότερες οι κατευθυντήριες γραμμές του 2001 και του 2008 αφορούν ενισχύσεις για ανανεώσιμες πηγές ενέργειας όπου η ενίσχυση αποτελεί μια μορφή αντιστάθμισης για το οικονομικό μειονέκτημα που οι ανανεώσιμες πηγές ενέργειας αντιμετωπίζουν όταν ανταγωνίζονται πηγές ενέργειας λιγότερο φιλικές προς το περιβάλλον, βλέπε κατευθυντήριες γραμμές 2001 παράγραφοι 49-59 και κατευθυντήριες γραμμές 2008 παράγραφοι 48-50.